Text sťažnosti Konfederácie odborových zväzov SR - preklad

Konfederácia odborových zväzov Slovenskej republiky
SK – 815 70 Bratislava, Odborárske nám. č. 3
                                                                                                Bratislava 2. novembra 2005
                                                                                                Číslo: 130/418/Sv

Preskúmanie aplikácie legislatívy Slovenskej republiky s harmonizáciou medzinárodných pracovných noriem a základných zásad Medzinárodnej organizácie práce (MOP)

Vážená pani Curtis,

	ďakujeme Vám veľmi pekne za Vašu odpoveď z 19. októbra 2005, ktorou ste reagovali na naše listy z 5. októbra 2005. Ako to bolo uvedené v listoch podľa zákona č. 461/2003 Z. z. o sociálnom poistení slovenské zákonodarstvo medzi dôvody pre prerušenie účasti zamestnancov na sociálnom poistení zahrnulo štrajk. Prerušenie sociálneho poistenia znamená stratu nároku zamestnanca na výhodnejší výpočet jeho dôchodku v prípade predčasného dôchodku. To znamená, že zákon vo veľkom rozsahu znevýhodňuje zamestnanca, ktorý sa zúčastňuje na štrajku.

	Podľa úpravy § 68 odseku 8 zákona č. 461/2003 Z. z. o sociálnom poistení každý stráca nárok na neskrátený predčasný dôchodok, kto prerušil sociálne poistenie v priebehu siedmich rokov pred uplatnením nároku na predčasný dôchodok. Ako účasť na štrajku sa tiež považuje prerušenie poistenia (ako to bolo uvedené vyššie), zamestnanec5) môže byť poškodený vo svojich nárokoch v sociálnom poistení v prípade vykonávania svojho práva na štrajk. Právo na štrajk je zaručené Ústavou Slovenskej republiky, ktorá uvádza, že ústavné právo nemôže poškodiť zamestnanca. Naopak, zamestnanec bude poškodený za svoju účasť na štrajku, keďže jeho predčasný dôchodok sa skráti a iným žiadateľom o predčasný dôchodok sa tento dôchodok neskráti.

	Na základe týchto skutočností Konfederácia odborových zväzov SR ako najvyššia organizácia zastupujúca práva zamestnancov predkladá toto oznámenie podľa článku 23 Ústavy MOP a požaduje, aby výbor expertov preskúmal harmonizáciu nášho vnútroštátneho zákonodarstva s aplikáciou dohovorov a odporúčaní MOP.

	Ďakujeme veľmi pekne vopred za Vašu pomoc.

                                           S pozdravom
                                                                       Vladimír Mojš  v. r., viceprezident KOZ SR
Vážená pani
Karen Curtis, zástupkyňa riaditeľa
odboru medzinárodných pracovných noriem MOP,
oddelenie slobody združovania
4, route des Morillons
CH-1211 Geneva 22, Switzerland
Riešenie sťažnosti Ministerstvom práce, sociálnych vecí a rodiny SR

Stanovisko

vlády Slovenskej republiky prostredníctvom Ministerstva práce, sociálnych vecí a rodiny Slovenskej republiky k oznámeniu Konfederácie odborových zväzov Slovenskej republiky zo dňa 2. novembra 2005 adresované Medzinárodnému úradu práce do Ženevy

Konfederácia odborových zväzov SR zaslala oznámenie adresované Medzinárodnému úradu práce do Ženevy dňa 2. novembra 2005 (číslo: 130/418/SV) vo veci aplikácie Dohovoru Medzinárodnej organizácie práce o slobode združovania a ochrane práva organizovať sa č. 87 z roku 1948, ktorým je Slovenská republika viazaná vo vzťahu k § 68 odseku 8 zákona č. 461/2003 Z. z. o sociálnom poistení v znení neskorších predpisov a v nadväznosti na § 26 citovaného zákona a v spojitosti s § 24 odsekom 3 zákona č. 2/1991 Zb. o kolektívnom vyjednávaní v znení neskorších predpisov vo veci uplatňovania ústavného práva na výkon štrajku zamestnancov. Uvedené oznámenie má povahu sťažnosti a námietok podľa článku 24 Ústavy Medzinárodnej organizácie práce.

Medzinárodný úrad práce listom zo dňa 30. novembra 2005 (č. ACD 19-2-1-342), ktorý adresoval ministerke práce, sociálnych vecí a rodiny SR požaduje stanovisko a pripomienky od vlády SR k predmetnej veci prostredníctvom MPSVR SR a ktoré sa po zaslaní Medzinárodnému úradu práce predložia výboru expertov pre aplikáciu dohovorov a odporúčaní MOP.

Vláda Slovenskej republiky prostredníctvom Ministerstva práce, sociálnych vecí a rodiny SR uvádza nasledovné skutočnosti v predmetnej veci:

1) Paragraf 26 odsek 1 zákona č. 461/2003 Z. z. o sociálnom poistení v znení zákona č. 551/2003 Z. z., zákona č. 600/2003 Z. z., zákona č. 5/2004 Z. z., zákona č. 43/2004 Z. z., zákona č. 186/2004 Z. z., zákona č. 365/2004 Z. z., zákona č. 391/2004 Z. z., zákona č. 439/2004 Z. z. a zákona č. 523/2004 Z. z. upravuje prípady prerušenia povinného nemocenského poistenia, povinného dôchodkového poistenia a povinného poistenia v nezamestnanosti. Na základe tejto právnej úpravy v období od 1. januára 2004 do 31. decembra 2004 Sociálna poisťovňa považovala účasť zamestnanca na zákonnom štrajku za obdobie prerušenia povinného nemocenského poistenia, povinného dôchodkového poistenia a povinného poistenia v nezamestnanosti s poukazom na § 22 odsek 1 a odsek 2 zákona č. 2/1991 Zb. o kolektívnom vyjednávaní v znení neskorších predpisov, podľa ktorého v dobe účasti na štrajku neprislúcha účastníkovi štrajku mzda a náhrada mzdy; účasť na štrajku v období pred právoplatnosťou rozhodnutia súdu o nezákonnosti štrajku sa posudzuje ako ospravedlnená neprítomnosť v zamestnaní.

2) Zákonom č. 721/2004 Z. z., ktorým sa zmenil a doplnil zákon č. 461/2003 Z. z. o sociálnom poistení v znení neskorších predpisov sa uskutočnilo 77 zmien a doplnení v citovanom zákone. Zmena sa týkala aj § 26 odseku 1 uvedeného zákona s účinnosťou od 1. januára 2005 v tom zmysle, že sa zamestnancovi prerušuje povinné nemocenské poistenie, povinné dôchodkové poistenie a povinné poistenie v nezamestnanosti z dôvodov uvedených v tomto ustanovení, ak osobitný predpis neustanovuje inak. Osobitný predpis, ktorý ustanovuje inak je v tomto prípade § 24 odsek 3 zákona č. 2/1991 Zb. o kolektívnom vyjednávaní v znení neskorších predpisov, v zmysle ktorého sa na účely dôchodkového zabezpečenia považuje účasť na štrajku, s výnimkou nezákonného štrajku, za výkon práce a za dobu zamestnania. Účasť na legálnom štrajku zamestnanca je ospravedlnená neprítomnosť v práci. Uvedený a napravený legislatívny stav je v súlade so všeobecnou úpravou práva na štrajk, ktorý je ustanovený v článku 37 Ústavy Slovenskej republiky a v článku 8 Dohovoru Medzinárodnej organizácie práce o slobode združovania a ochrane práva organizovať sa č. 87 z roku 1948, ktorým je Slovenská republika viazaná (oznámenie č. 489/1990 Zb. a 28. bod oznámenia č. 110/1997 Z. z.).

3) Text § 68 odseku 8 zákona č. 461/2003 Z. z. o sociálnom poistení v znení neskorších predpisov v nadväznosti na § 26 odsek 1 citovaného zákona po novele zákona o sociálnom poistení - zákonom č. 721/2004 Z. z. neprerušuje sociálne poistenie – dôchodkové poistenie a poistenie v nezamestnanosti v priebehu siedmich rokov pred uplatnením nároku na predčasný starobný dôchodok poistenca z dôvodu účasti zamestnanca (poistenca) na legálnom štrajku a ani sa z dôvodu účasti na štrajku zamestnanca (poistenca) neskracuje predčasný starobný dôchodok dotknutého zamestnanca (poistenca), pretože nedošlo k prerušeniu sociálneho poistenia – nemocenského poistenia, dôchodkového poistenia a poistenia v nezamestnanosti. Právna úprava v zákone o sociálnom poistení účinná od 1. januára 2005 je v súlade s požiadavkami Dohovoru Medzinárodnej organizácie práce o slobode združovania a ochrane práva organizovať sa č. 87 z roku 1948. 

	Na základe skutočností vysvetlených vyššie vláda SR prostredníctvom Ministerstva práce, sociálnych vecí a rodiny SR považuje sťažnosť Konfederácie odborových zväzov SR v uvedenej veci za bezpredmetnú, najmä z dôvodu, že v čase podania sťažnosti zo strany Konfederácie odborových zväzov SR Medzinárodnému úradu práce do Ženevy (2. 11. 2005) už vyše 10 mesiacov bol účinný zákon č. 721/2004 Z. z., ktorým sa zmenil a doplnil zákon č. 461/2003 Z. z. o sociálnom poistení v znení neskorších predpisov.